HU Az Európai Unió Hivatalos Lapja C 263/4

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2015/C 263/04)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„CANTUCCINI TOSCANI”/„CANTUCCI TOSCANI”

EU-szám: IT-PGI-0005-01290 – 11.12.2014

OEM ( ) OFJ ( X )

1. Elnevezés(ek)

„Cantuccini Toscani”/„Cantucci Toscani”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

2.3. osztály: Kenyér, péksütemények, cukrászsütemények és egyéb pékáru

3.2. Az 1. pontban szereplő elnevezéssel jelölt termék leírása

A „Cantuccini Toscani”/„Cantucci Toscani” elnevezés egy lisztből, egész (nem hántolt) natúr édes mandulából, cukor, tojás, vaj és méz hozzáadásával készült, sült édesipari termék jelölésére szolgál. Forgalomba kerülésekor a termék a hagyományos fél-ovális formájú – ezt a jellegzetes formát a vekni sütés utáni, ferdén történő felszeletelésével érik el; az egyes darabok tömege legfeljebb 15 gramm.

Méret: a megsült vekni feldarabolása után legfeljebb 10 cm hosszú, legfeljebb 3 cm magas, és 2,8 cm-nél nem szélesebb.

A sütést követően a keksz belül bézs színű, a termék kelesztése során kialakult enyhén szabálytalan lyukacsossággal, a nem szabályos eloszlású hántolatlan mandulával tarkítva, külseje aranybarnára sült.

A „Cantuccini Toscani”/„Cantucci Toscani” kissé ropogós, eleinte szemcsés, ám később, vajtartalmának köszönhetően elolvad a szájban; relatív nedvességtartalma 3 % és 7 % között változik.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A „Cantuccini Toscani”/„Cantucci Toscani” tésztájában, 1 kg termékre vetítve az alábbi összetevők használata kötelező:

— búzaliszt,

— legalább 17 % egész (nem hántolt) natúr édes mandula, amelynek relatív nedvességtartalma legfeljebb 8,5 %, de mindenképpen akkora, hogy a sütést követően is minden kg tésztának legalább a 20 %-át ez az összetevő adja,

— pasztőrözött tyúktojás és tojássárgája, utóbbi összetevő legalább 3 %-ban,

— legalább 1,5 % vaj,

— 20–40 % cukor – kristálycukor, finomított kristálycukor vagy cukortömbök formájában,

— a cukorhoz adott vegyes virágméz 0,3 %–1,5 %-ban, élesztőanyagok igény szerinti mennyiségben.

Választható összetevők:

Használható még (igény szerinti mennyiségben) glükóz-szirup vagy inverz cukor (kizárólag a termék aranybarna színének előállításához használható), só, teljes tej, aromák vagy természetes aromák.

Tilos más alapanyag, adalékanyag, színezék vagy tartósítószer használata. Tojáspor, vagy tojássárgája-por használata tilos. Szeletelt mandula, manduladarabkák vagy mandulaliszt használata tilos.

3.4. Az előállítás azon műveletei, amelyeket a meghatározott földrajzi területen kell elvégezni

A „Cantuccini Toscani”/„Cantucci Toscani” előállításának az összetevők feldolgozásától a hosszúkás veknik sütéséig terjedő valamennyi műveletét a meghatározott földrajzi területen kell végezni.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A „Cantuccini Toscani”/„Cantucci Toscani” göngyölegben kerül forgalomba.

A „Cantuccini Toscani”/„Cantucci Toscani”, lévén száraz keksz, hajlamos felvenni a környezet nedvességtartalmát. A csomagolást tehát a meghatározott földrajzi területen kell végezni, annak érdekében, hogy elkerülhető legyen a nedvesség-felvétel, illetve érintetlenek maradjanak a termék azon organoleptikus (érzékszervi) tulajdonságai, amelyek miatt ismert és keresett, vagyis hogy „megpuhítás” céljából a Vin Santo elnevezésű fehér aszúborba lehessen mártogatni.

Az ömlesztve, közvetlenül a fogyasztók részére történő értékesítés a gyártó vállalatnál megengedett azzal a feltétellel, hogy a terméket tartalmazó specifikus rekeszeken vagy tartályokon, jól látható helyen elhelyezett címkén a göngyölegeken található címkével megegyező információk kerüljenek feltüntetésre.

3.6. A bejegyzett elnevezést viselő termék címkézésére vonatkozó egyedi szabályok

A címkén a „Cantuccini Toscani”/„Cantucci Toscani” elnevezésnek, utána az „Indicazione Geografica Protetta” szövegnek, vagy az IGP rövidítésnek kell szerepelnie, az alábbi kiegészítő információkkal:

— az oltalom alatt álló földrajzi jelzés közösségi szimbóluma,

— a gyártó és csomagoló cég neve, cégneve és címe,

— az oltalom alatt álló földrajzi jelzéssel elválaszthatatlan egységben feltüntetendő terméklogó.

A címkén ezenkívül választhatóan feltüntethetők az alábbiak: a „mandulás” kifejezés, illetve más, a fogyasztó számára garanciát biztosító, és/vagy a termék tápértékére vonatkozó információ, valamint cégnevek és saját márkák, azzal a kikötéssel, hogy ne legyenek dicsérő jellegűek, és ne téveszthessék meg a fogyasztót. A göngyölegeken szerepelhet, hogy a termék milyen százalékos arányban tartalmaz mandulát.

A termék logója:

4. A földrajzi terület tömör meghatározása

A „Cantuccini Toscani”/„Cantucci Toscani” előállítási területe Toscana tartomány teljes földrajzi területét magában foglalja.

5. Kapcsolat a földrajzi területtel

A cukrászati kézműipar, a tartomány egyes cukrásztörténeti periódusokban betöltött jelentőségének örökségeként markáns jellemzője a területnek: Toscanában tehát a cukrászművészet létrejöttét és elterjedését számos árucsere kísérte, melynek során fűszerek, ötletek és receptek cseréltek gazdát – a tartomány központi fekvésének köszönhetően ennek a lehetősége hosszú időn át fennállt.

A „Cantuccini Toscani”/„Cantucci Toscani” előállításához használt összetevők, különösen az édes mandula, és az egyedüli zsiradékként belekerülő vaj olyan egyedülálló tulajdonságokat biztosít a terméknek minőség, aroma és omlósság tekintetében, amelyek tovább növelik az egyszerre jellegzetes rusztikus és kifinomult „Cantuccini Toscani”/„Cantucci Toscani” hírnevét. Ezenkívül az egyszerű feldolgozási technikák határozottan megvetették a lábukat a toszkán cukrászati hagyományok között, ennélfogva a gyártó üzemekben előszeretettel alkalmazzák őket.

A XIX. század második felében a történész Ferri hívja fel a figyelmet a mandulára a recept összetevői között, és egyenesen azt állítja – „egyáltalán nem véletlen, hogy a mandulás kekszet cantucci névvel illetik”; Giuseppe Pitré író pedig, a tartományban tett egyik utazása alkalmával gyűjtött Novelle Popolari Toscane (Toszkán népi elbeszélések) című kiadványában a cantuccit „kekszfajta”-ként említi.

A XX. század elején a „Cantuccini Toscani”/„Cantucci Toscani” terméket már a tartományi határokon túl is a jellegzetes toszkán kekszek között tartják számon – ebben többek között a tartományban működő sütödékben egyre nagyobb mennyiségben történő előállítása is közrejátszik. Erről tanúskodik G. Ciocca, az „Il Pasticciere e confettiere moderno” (A kortárs cukrász és cukorkakészítő) címet viselő Hoepli kézikönyv 1907-es kiadása is.

A „Cantuccini Toscani”/„Cantucci Toscani”, a vajnak és a kelesztőanyagoknak köszönhetően hosszan eltartható, exportra különösen alkalmas termék – olyannyira, hogy a világon az olasz száraz kekszek közül a legismertebb, ami persze semmivel sem kisebbíti regionális voltát. Amint arról a „Cantuccini Toscani”/„Cantucci Toscani” kiszereléseinek külhoni piacra szánt fotói is tanúskodnak, jelentős az olasz termékek külföldi értékesítését végző üzletekbe történő exportja, továbbá a gyártók szép számmal vesznek részt különböző nemzetközi ágazati vásárokon is (amilyen az 1986-os hamburgi IBA Fair volt).

A termék Toscana tartományhoz szintén erősen kötődő Vin Santo elnevezésű fehér aszúborral történő társítása tovább növelte a „Cantuccini Toscani”/„Cantucci Toscani”, mint a likőrborba mártogatható, desszertként fogyasztható keksz nemzetközi hírnevét. Ezt támasztja alá az is, hogy számtalan jellegzetes toszkán étterem étlapján szerepel a „Cantuccini Toscani”/„Cantucci Toscani”, a Vin Santo elnevezésű fehér aszúborral. Nagy jelentőséggel bír az „Il Giornale” című napilap online kiadásában 2010. november 15-én közzétett cikk, amely arról tesz említést, hogy az Egyesült Államok elnöke a szilveszteri menüsorához „Cantuccini Toscani”/„Cantucci Toscani” kekszet rendelt, Vin Santo elnevezésű fehér aszúborral.

Számos konyhaművészeti blog, webes receptgyűjtemény és útikönyv is említést tesz róla („L'Italia dei dolci” – Olaszország, az édességek országa című borászati-gasztronómiai útikönyv), 2004., Touring Club Italiano Kiadó), nem egy olasz szótár (Salvatore Battaglia 1962-ből való Olasz nagyszótárától – Grande Dizionario della Lingua Italiana – Tullio de Mauro 2000-ben kiadott Az olasz nyelv szótáráig – Dizionario della Lingua Italiana), külföldi szótár (pl. a többnyelvű online Larousse szótár) tesz említést a „Cantuccini Toscani”/„Cantucci Toscani”-t, mint jellegzetes toszkán kekszről, és igazolja, hogy ezt a specialitást a fogyasztók világszerte toszkán jellegzetességként ismerik, neve az olasz és nemzetközi szóhasználatban egyaránt elterjedt.

Ennek a toszkán terméknek az egész Olaszország területén történő fogyasztását nem pusztán a „Cantuccini Toscani”/„Cantucci Toscani” keksz – különösen évfordulókra, ünnepekre történő – előállítását végző sütöde és pékség támasztja alá: erről tanúskodik az a tény is, hogy nagy értékesítési szervezetek polcain, valamint nem egy olasz tartomány élelmiszerüzleteiben szintén megtalálható.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

Ez a közigazgatási szerv a „Cantuccini Toscani”/„Cantucci Toscani” OFJ elismerésére irányuló javaslatnak az Olasz Köztársaság 2014. július 5-i, 154. számú Hivatalos Közlönyében történő közzétételével, a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg: http://www.politicheagricole.it/flex/cm/pages/ServeBLOB.php/L/IT/IDPagina/3335

Vagy

közvetlenül a Mezőgazdasági, Élelmezésügyi és Erdőgazdálkodási Minisztérium honlapján (www.politicheagricole.it), (a képernyő jobb felső sarkában) a „Prodotti DOP IGP” („OEM OFJ termékek”) címszóra, majd a „Prodotti DOP IGP STG” („OEM OFJ HKT termékek”) (a képernyő bal oldalán), végül a „Disciplinari di produzione all'Esame dell'UE” („Az uniós vizsgálatnak alávetett termékleírások”) menüpontra kattintva.

(1) HL L 343., 2012.12.14., 1. o.